Dringende vervolging van polisiehoof in 'nasionale belang' | Maroela Media
Dringende vervolging van polisiehoof in 'nasionale belang'
Die appèlhof het genl. Khehla Sitole, nasionale polisiehoof, se aansoek dat sy skorsing ter syde gestel word, van die hand gewys – 'n stap wat die drukgroep Action Society verwelkom het.
Die hooggeregshof het in Januarie bevind Sitole en twee van sy luitenante, Francinah Vuma en Lebeona Tsumane, het hul plig versuim deur nie met die onafhanklike polisieondersoekdirektoraat (Opod) saam te werk nie. Die Opod-ondersoek het onder meer ondersoek ingestel na korrupte verkrygingsooreenkomste binne die misdaadintelligensie-omgewing.
Die drie het hulle na die appèlhof gewend waar bevind is daar is geen buitengewone omstandighede wat die hersiening van die weiering om verlof tot appèl oor die uitspraak aan te teken noodsaak nie.
Ian Cameron, woordvoerder van Action Society, sê Sitole is nie net geskors nie, maar ook strafregtelik aangekla.
"Action Society wil dringende vervolging sien en 'n voorbeeld moet van Sitole gemaak word. Die regering moet die boodskap uitdra dat korrupsie nie geduld sal word nie en dat diegene wat aan korrupsie skuldig bevind word, aan die pen sal ry," sê Cameron.
Die organisasie het opnuut gevra dat 'n onafhanklike paneel kenners in die toekoms die polisiehoof, afdelingskommissarisse en provinsiale polisiehoofde aanstel. Action Society sê dit moet in belang van geregtigheid gedoen word.
"Polisiebeamptes moet behoorlik aangestel en toegerus word, van die topbestuur tot op grondvlak. Die ANC het keer op keer bewys dat hy nie in staat is om vaardige polisieleierskap aan te stel nie. Ons doen 'n beroep op die regering om 'n onafhanklike liggaam aan te stel om die aanstellings te hanteer," sê Cameron.
Action Society glo ook dat die minister van sport, Fikile Mbalula, se moontlike betrokkenheid ook verder ondersoek moet word. Dit nadat dit aan die lig gekom het dat 'n vergadering glo in Desember verlede jaar by 'n hotel in Pretoria gehou is. Sitola, Vuma was daar, asook Tsumane en verskeie ander mense. Tsumane was Mbalula, destyds nog minister van polisie, se raadgewer. Die groep het glo met 'n sakeman vergader wat nou deur Opod ondersoek word.
Die vergadering het glo gegaan oor die aankoop van 'n R45 miljoen-toestel wat vir misdaadbekamping gebruik sou word.
Die vergadering is na bewering op geslote kringtelevisie opgeneem.
Cameron sê die polisie se leierskap moet behoorlik ondersoek en aanspreeklik gehou word vir hul versuim om geregtigheid vir misdaadslagoffers te verseker.
"Die polisie het die afgelope 20 jaar nog nie 'n enkele hoof gehad wat nog nie ondersoek is vir korrupsie of politieke inmenging nie," het hy gesê.